หูไวตาไว คิดแผนล่วงหน้าแนะเกษตรกรควรปลูกอะไรดีที่สุด ทบทวนตัวเลขให้แม่นยำเที่ยงตรงเชื่อถือได้ ช่วยลดความเสี่ยงให้เกษตรกร
รัฐมนตรีว่าการกระทรวงเกษตรและสหกรณ์ สั่งสำนักงานเศรษฐกิจการเกษตร ในฐานะมันสมองของกระทรวง ให้หูไวตาไว คิดแผนล่วงหน้าแนะเกษตรกร

นายกฤษฎา บุญราช รัฐมนตรีว่าการกระทรวงเกษตรและสหกรณ์ กล่าวภายหลังเป็นประธานพิธีเปิดการสัมมนาภาวะเศรษฐกิจการเกษตร ปี 2561 และแนวโน้มปี 2562 "โลกเปลี่ยน เกษตรปรับ เกษตรกรปรับเปลี่ยน" ณ โรงแรมมิราเคิล แกรนด์ คอนเวนชั่น กรุงเทพฯ ถึงการนำเสนอข้อมูลของหน่วยงานสำนักงานเศรษฐกิจการเกษตร หรือ สศก. ให้เป็นไปอย่างเที่ยงตรง แม่นยำ 
โดยให้มีการทบทวนตัวเลขให้รอบคอบเพื่อความถูกต้อง เช่นการวิเคราะห์ว่าเกษตรกรควรปลูกพืชใดทดแทนยางพารา การทำเกษตรแปลงใหญ่ลดต้นทุนไปได้เท่าใด เกษตรกรจะมีรายได้มากขึ้นเท่าใด พร้อมแนะปี 2562 ข้าราชการต้องปรับเปลี่ยนมาร่วมพัฒนาภาคการเกษตรร่วมกับเกษตรกร และยกระดับระบบสหกรณ์การเกษตรให้เป็นเชิงพาณิชย์มากขึ้น

นอกจากนี้ รัฐมนตรีว่าการกระทรวงเกษตรและสหกรณ์ ยังกล่าวอีกว่า การควบคุมปริมาณผลผลิตได้จะทำให้ราคาสินค้าภาคการเกษตรมีเสถียรภาพ เช่นกรณีการปรับลดพ่อแม่พันธุ์ไก่ไข่  รวมถึงการเจรจาร่วมมือกับผู้ประกอบการลดต้นทุนด้านปัจจัยการผลิตของเกษตรกรโดยเฉพาะปุ๋ยให้มีราคาถูกลง เพื่อช่วยลดภาระแก่เกษตรกร